
Alternatív felszíni alanyi pozíciók az angolban

Dolgozatomban amellett érvelek, hogy a specifikus és nem specifikus alanyok nem foglalnak el azonos pozíciót az angol mondat felszíni szerkezetében. Diesing (1988, 1992a,b) és Kratzer (1989) feltételezik, hogy alternatív alanyi pozíciók érhetők el a többes számú puszta főnévi kifejezések részére nem kötött szórendű nyelvek, mint például a német, felszíni struktúrájának szintjén. Ugyanakkor az angolról azt állítják, hogy ezen kifejezések csak a logikai forma szintjén (LF) foglalhatnak el különböző pozíciót. Ezzel ellentétben É. Kiss (1996) amellett érvel, hogy az angol know (tud, ismer) ige alanya, amely kötelezően specifikus, és a be born (születik) ige alanya, amely kötelezően nem specifikus, eltérő pozícióban állhat már a felszíni szerkezetben is.
É. Kiss (1996) tanulmányát követve, a specifikus alanyokat az IP és CP között elhelyezkedő Referenciális frázis (RefP), vagy Topiknak (TopP) is nevezhető projekció specifikáló pozíciójába emeljük, míg a nem specifikus alanyok állhatnak az IP specifikáló pozíciójában.
A kérdés, amelyre a jelen dolgozat választ keres, az az, hogy vajon a két alternatív alanyi pozíció elérhető-e más igecsoportok esetében is. A vizsgálat során unergatív, unakkuzatív és passzív igéket vizsgálok É. Kissnek (1996) a know és be born igéken végrehajtott tesztjei segítségével. A tesztek a következő tényeken alapulnak: (a) a mondathatározók a nem specifikus alanyt megelőzik, míg a specifikust követik; (b) csak nem specifikus alany enged PP és CP extrapozíciót; (c) a nem specifikus alany nem előzheti meg a tagadószót, míg a specifikus igen; (d) nem specifikus alany nem enged VP-törlést, illetve utókérdést; (e) abban az esetben, ha az alany nem specifikus, az only, even vagy also vonatkozhat az egész tagmondatra.
Azon predikátumtípusokat vizsgálva, amelyek megengednek specifikus és nem specifikus alanyt egyaránt, azt találtam, hogy a belső alanyi pozíció ([Spec, IP]) elérhető az alany nem specifikus értelmezése esetén, más esetben az alany a külső alanyi pozícióban ([Spec,TopP]) helyezkedik el. Emellett azon tulajdonság, hogy az unergatív igék alanya külső argumentumi pozícióból, míg az unakkuzatív és passzív igék alanya belső argumentumi pozícióból indul ki, befolyásolhatja az alany felszíni pozícióját. 



